อย่าลืม! กรุงไทยเปิดจองล็อตเตอรี่วันแรก
อย่าลืม! ผู้ต้องการขายสลากฯ รายย่อยลงทะเบียนรับซื้อสลากฯ จากธนาคารกรุงไทยได้แล้ววันนี้ (15 ก.ย.) โดยจะเปิดจองซื้อ 3-7 ต.ค.58 เริ่มออกรางวัลในงวดวันที่ 1 พ.ย.58
15 ก.ย. 2558

ผู้สื่อข่าวรายงานว่า จากการที่พล.ต.อภิรัชต์ คงสมพงษ์  ประธานคณะกรรมการสลากกินแบ่งรัฐบาล และสำนักงานสลากฯ ได้ลงพื้นที่รับฟังความเห็นจากผู้ค้ารายย่อย และประชาชนผู้ซื้อสลากในพื้นที่ต่าง เพื่อประเมินความต้องการสำหรับการขายสลาก และความต้องการซื้อของประชาชน เพื่อควบคุมให้ขายในราคา 80 บาท นั้น ได้เห็นชอบให้ผู้ค้าสลากทุกรายทั้งผู้ได้รับโควต้าอยู่ในปัจจุบันและผู้ต้องการขายสลากรายย่อยทั่วไป สามารถซื้อสลากขั้นต่ำ จำนวน 5 เล่ม และสูงสุดไม่เกินรายละ 50 เล่ม โดยสั่งจองสลากและชำระเงินได้ที่ธนาคารกรุงไทย จำกัด (มหาชน) หรือ KTB ทุกสาขาทั่วประเทศ
โดยจะให้กรอกรายละเอียดการสั่งจองสลาก จากนั้นนำหลักฐานการชำระเงินไปรับสลากได้ที่ไปรษณีย์ในพื้นที่ของตนเอง โดยจะเปิดให้ลงทะเบียนกับธนาคารกรุงไทยตั้งแต่วันที่ 15 กันยายนนี้ และสามารถจองซื้อได้ตั้งแต่วันที่ 3-7 ตุลาคมนี้ ในราคา 70.40 บาทต่อฉบับ เพื่อจัดส่งทางไปรษณีย์ในต่างจังหวัดภายใน 3 วัน และเริ่มออกรางวัลในงวดวันที่ 1 พฤศจิกายน